Diari Oficial de la Generalitat Valenciana


Sumari del DOGV 9876, del 21-06-2024 (2024/5856)

RESOLUCIÓ de 17 de juny de 2024, de convocatòria i bases de dues beques per a la formació professional arxivística relacionada amb l'activitat parlamentària i administrativa i els fons documentals de les Corts Valencianes. Convocatòria de 17 de juny de 2024.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9876

Data del DOGV
:   21-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5856


Data del document
:   17-06-2024

Organisme emissor
:   Corts Valencianes

Tipus de document
:   Resolució

Descriptors 

:   * Corts Valencianes

RESOLUCIÓ de 17 de juny de 2024, de convocatòria i bases de dues beques per a la formació professional arxivística relacionada amb l'activitat parlamentària i administrativa i els fons documentals de les Corts Valencianes. Convocatòria de 17 de juny de 2024. [2024/5856]  
RESOLUCIÓ DEL LLETRAT MAJOR-SECRETARI GENERAL  
  
Des de fa més de vint anys, i de forma pràcticament continuada, les Corts Valencianes han convocat beques de formació professional adreçades a persones amb titulació universitària en matèria d'arxiu i gestió de fons documentals amb la finalitat de completar-ne la formació des d'una perspectiva pràctica i especialitzada en l'activitat parlamentària i administrativa.  
Aquest programa de beques de formació professional ha estat valorat de manera molt positiva per l'Associació d'Arxivers i Gestors de Documents Valencians en la mesura que les persones que han gaudit de les beques esmentades han tingut un plus de qualificació arxivística sòlida i considerada, que ha permès a les persones beneficiàries encarar amb solvència projectes professionals en l'àmbit dels arxius. En conseqüència, l'associació va sol·licitar la continuïtat del programa en un escrit de 19 de gener de 2018.  
L'aprovació de les bases de la convocatòria i la convocatòria corresponent s'emmarca en la legislació vigent en matèria de beques i subvencions, en especial, el Decret 132/2009, de 4 de setembre, del Consell, pel qual es regula la concessió de beques; el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la seguretat social de les persones que participen en programes de formació, en desenvolupament del que es preveu en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de seguretat social; la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, que regula les subvencions, entre d'altres. També és aplicable a aquestes beques el protocol de criteris i actuacions a tenir en compte per a la creació i convocatòria per les Corts Valencianes de beques de formació professional de caràcter pràctic, aprovat per Acord de la Mesa número 1.361/IX, de 31 de gener de 2017.  
Considerant la sol·licitud de continuïtat de les beques de l'Associació d'Arxivers i Gestors de Documents Valencians com també l'escrit del lletrat director d'arxiu, considerant la disponibilitat i la capacitat del Departament d'Arxiu d'assumir l'activitat de formació que comporta el desenvolupament, la supervisió i la tutorització d'aquestes beques de formació professional, atesos els informes de l'Assessoria Jurídica i de la Intervenció de les Corts Valencianes, en virtut del que disposa l'Acord 3.173/IX, de 12 de febrer de 2019, de la Mesa de les Corts Valencianes (BOCV número 344/IX, de 15.02.2019), sobre la delegació en el lletrat major-secretari general de la competència per a dictar les resolucions que a la Mesa li corresponga adoptar en els afers i expedients de convocatòria, adjudicació, acceptació de renúncies i, si escau, revocació de beques de formació, la qual cosa comporta, així mateix, les facultats referides a l'autorització, la disposició, el reconeixement de l'obligació i la proposta de pagament de les despeses que hi siguen imputables, resolc:  
  
Primer  
Aprovar les bases de la convocatòria de dues beques per a la formació professional arxivística (CV/DRH/B/2024/01), relacionada amb l'activitat parlamentària i administrativa i els fons documentals de les Corts Valencianes, que s'adjunten en l'annex I.  
  
Segon  
Convocar, en règim de concurrència competitiva i d'acord amb els principis d'objectivitat i publicitat, dues beques destinades a persones amb titulació universitària en matèria d'arxiu i gestió de fons documentals, amb la finalitat de formar-se i dur a terme tasques de suport relacionades amb l'activitat parlamentària i administrativa i els fons documentals de les Corts Valencianes.  
Tercer  
Autoritzar la despesa relativa a les beques convocades per un import de trenta i un mil vint euros (31.020 euros), amb càrrec a l'aplicació pressupostària 417.747.48860 del pressupost de les Corts Valencianes i amb la periodificació següent:  
  
Període Import  
Des de l'1.10.2024 fins al 31.12.2024 7.755 €  
Des de l'1.01.2025 fins al 30.09.2025 23.265 €  
TOTAL: 31.020 €  
  
  
  
Quart  
Publicar aquest acord en el Butlletí Oficial de les Corts Valencianes i en el Diari Oficial de la Generalitat Valenciana.  
Aquesta es pot recórrer en el termini d'un mes mitjançant un recurs potestatiu de reposició davant la Mesa de les Corts Valencianes, en els termes previstos en l'article 123 i següents de la Llei 39/2015, d'1 d'octubre, del procediment administratiu comú de les administracions públiques, o directament davant el Tribunal Superior de Justícia de la Comunitat Valenciana, en aplicació de la Llei 39/1998, de 13 de juliol, reguladora de la jurisdicció contenciosa administrativa.  
  
Palau de les Corts Valencianes  
València, 17 de juny de 2024  
  
Francisco J. Visiedo Mazón,  
Lletrat major-secretari general  
  
  
  
ANNEX I  
BASES DE LA CONVOCATÒRIA DE DUES BEQUES DE FORMACIÓ PROFESSIONAL ARXIVÍSTICA, RELACIONADA AMB L'ACTIVITAT PARLAMENTÀRIA I ADMINISTRATIVA I ELS FONS DOCUMENTALS DE LES CORTS VALENCIANES  
  
Primera. Objecte  
Aquestes bases regulen la convocatòria de dues beques de formació professional arxivística, relacionada amb l'activitat parlamentària i administrativa i els fons documentals de les Corts Valencianes, adreçades a facilitar a persones joves postgraduades la integració en el mercat laboral mitjançant l'adquisició de pràctica i especialització professional que complete la seua formació acadèmica, com també facilitar el contacte amb el món laboral del sector públic.  
  
Segona. Requisits de les persones beneficiàries  
Les persones que sol·liciten participar en la convocatòria han de reunir els requisits següents en la data en què acabe el termini de presentació de sol·licituds:  
1. Tenir la nacionalitat espanyola o ser nacional d'un estat membre de la Unió Europea o nacional d'aquells estats a què, en virtut de tractats internacionals celebrats per la Unió Europea i ratificats per Espanya, s'aplique la lliure circulació de persones. Les persones aspirants que no tinguen nacionalitat espanyola han d'acreditar coneixements suficients en alguna de les llengües oficials de la Comunitat Valenciana, aspecte que es podrà verificar, si escau, en el procés de selecció.  
  
2. Estar en possessió del títol de grau en Informació i Documentació o de diplomatura en Biblioteconomia i Documentació o llicenciatura en Documentació o del títol universitari oficial de grau equivalent, d'acord amb els plans d'estudi vigents o titulat superiors amb el mòdul de nivell III de tècnic o tècnica especialista en Biblioteconomia, Arxivística i Documentació, o titulació equivalent, expedits o homologats per les autoritats espanyoles corresponents i que no hagen passat més de cinc anys des de la seua obtenció.  
3. No trobar-se incursa en les prohibicions per a obtenir la condició de beneficiària, establides en l'article 13 de la Llei 38/2003, de 17 de novembre, general de subvencions, que s'ha d'acreditar per mitjà de la declaració responsable inclosa en el tràmit de sol·licitud.  
4. No haver complit 35 anys.  
5. No podran ser beneficiàries aquelles persones que anteriorment hagen gaudit d'una beca de formació professional en el Departament d'Arxiu de les Corts Valencianes, durant un període superior a un semestre.  
5. Complir les obligacions que siguen aplicables segons la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
7. Estar al corrent de les obligacions tributàries amb l'Estat i amb la Generalitat, com també amb la seguretat social, previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions, la qual cosa s'ha d'acreditar segons es disposa en la base tercera o cinquena.  
  
Tercera. Presentació de sol·licituds  
Qui desitge prendre part en aquesta convocatòria ha de presentar la sol·licitud mitjançant una de les formes següents:  
1. Realització del tràmit presencial. Presentar o remetre la sol·licitud (segons el model que figura en l'annex II) dirigida al lletrat major-secretari general de les Corts Valencianes, en el Registre General de la institució, carrer de la Llibertat, s/n, de València o en la forma establida en l'article 16.4 de la Llei 39/2015, d'1 d'octubre, del procediment administratiu comú de les administracions públiques, en el termini de quinze dies hàbils, comptadors des de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana. En el cas que la publicació no fora simultània, el termini comptarà a partir de l'endemà de l'última de les publicacions.  
2. Realització del tràmit per la seu electrònica. Presentar la sol·licitud telemàticament: en el termini fixat en el guió anterior. La persona interessada ha de presentar la sol·licitud a través de la seu electrònica de les Corts Valencianes . La sol·licitud es troba en l'apartat Catàleg de serveis, dins d'oferta pública d'ocupació, on ha d'accedir al tràmit específic 0100 beques de formació professional arxivística.  
3. En cas que una mateixa persona presente més d'una sol·licitud, només es tindrà en compte l'última presentada.  
4. En el cas de no tenir la nacionalitat espanyola, caldrà adjuntar còpia de la documentació suficient que acredite que l'aspirant és nacional d'un estat membre de la Unió Europea o nacional d'aquells estats als quals, en virtut de tractats celebrats per la Unió Europea i ratificats per Espanya, s'aplique la lliure circulació de les persones.  
  
5. El formulari de sol·licitud ha d'incorporar una declaració responsable per mitjà de la qual la persona sol·licitant manifesta sota la seua responsabilitat que totes les dades contingudes en la sol·licitud i en els mèrits al·legats són verídics i que es troba en possessió de la documentació que així ho acredita, la qual queda a disposició de les Corts Valencianes per a la comprovació, control i inspecció que es consideren oportuns. Segons el que es disposa en l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, la falsedat o l'omissió, de caràcter essencial, en qualsevol dada o manifestació en l'esmentada declaració responsable, com també la falta d'acreditació dels requisits exigits, determinarà la impossibilitat de continuar en la convocatòria, mitjançant l'adopció de la resolució que en cada cas corresponga.  
6. Igualment, el formulari de sol·licitud ha d'incorporar una declaració responsable per mitjà de la qual, si escau, la persona sol·licitant manifesta que es troba al corrent de les obligacions tributàries amb l'Estat i la Generalitat i de les obligacions amb la seguretat social en els termes previstos en l'article 22 del Reglament de la Llei 38/2003, general de subvencions, aprovat pel Reial decret 887/2006, de 21 de juliol.  
  
7. La indicació dels mèrits la valoració dels quals se sol·licita, ha d'ajustar-se al model d'organització que figura en la instància annexa.  
8. La instància conté una indicació que les dades de caràcter personal podran ser incloses en un fitxer per al seu tractament pel titular responsable, en l'ús de les funcions pròpies que tinga atribuïdes i en l'àmbit de les seues competències.  
9. Per a poder efectuar la presentació electrònica la persona sol·licitant ha de disposar de qualsevol de les certificacions digitals de persona física admeses en la seu electrònica de les Corts Valencianes i emeses per una entitat certificadora reconeguda, de les que hi ha indicades en la seu electrònica.  
10. La presentació de la sol·licitud en el registre electrònic es pot acreditar per mitjà del rebut expedit per aquest de manera automàtica. A l'efecte del còmput de terminis, és vàlida i produeix efectes jurídics la data d'entrada consignada en el rebut que expedeix el registre electrònic. La recepció en dia inhàbil a la unitat corresponent s'entén efectuada el primer dia hàbil següent.  
11. Si la sol·licitud presentada en termini no reuneix els requisits indicats en la convocatòria o no és aportada alguna documentació de què s'hi exigeix, les Corts Valencianes requerirà la persona interessada perquè l'esmene en el termini màxim de deu dies hàbils, i advertir-li que si no ho fa es considerarà que ha desistit en la seua sol·licitud.  
12. La presentació de la sol·licitud per a optar a les beques, sense perjudici d'una possible impugnació, implica que la persona sol·licitant accepta aquestes bases.  
  
Quarta. Documentació acreditativa dels mèrits i dels requisits per a l'obtenció de la beca  
1. Les persones aspirants no han d'acompanyar la sol·licitud amb la documentació acreditativa dels mèrits, tret del requisit a què fa referència l'apartat 4 de la base tercera.  
2. Únicament les persones seleccionades per a la fase d'entrevista han de presentar la documentació acreditativa dels mèrits al·legats. Si aquesta documentació es troba ja en poder de les Corts Valencianes, es pot indicar el procediment en el qual es va facilitar per tal d'incorporar-la d'ofici.  
3. Les persones que no hagen subscrit la declaració responsable a què fa referència l'apartat 6 de la base tercera han d'aportar, si són seleccionades per a la fase d'entrevista, les certificacions expedides per les corresponents administracions públiques del compliment de les obligacions tributàries i amb la seguretat social previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions.  
  
4. La presentació de la documentació acreditativa dels mèrits al·legats i del compliment de les obligacions tributàries i amb la seguretat social a què es fa referència en l'apartat anterior, es pot fer per via electrònica en la seu del Registre Electrònic de les Corts Valencianes i presencialment, en el Registre de les Corts Valencianes per qualsevol de les vies previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques. La presentació, en tot cas, ha de realitzar-se en el període de deu dies hàbils comptadors a partir de l'endemà de la publicació de la llista amb les puntuacions de la primera fase del procediment de selecció a què fa referència l'apartat 6 de la base setena.  
  
5. En tot cas, la documentació dels mèrits s'ha d'acreditar per qualsevol mitjà acceptat en dret i, especialment, de la manera següent:  
  
a) Per a títols acadèmics, original o fotocòpia compulsada.  
b) Per als idiomes, títols i certificacions (originals o fotocòpia compulsada) del corresponent centre docent o administratiu, sense perjudici que els aspirants puguen ser sotmesos a les proves que la comissió estime pertinents.  
c) Per a la resta de cursos, únicament certificats oficials (original o fotocòpia compulsada).  
d) Per a les publicacions, una còpia.  
  
No es tindrà en compte cap mèrit al·legat que no estiga degudament acreditat documentalment.  
  
Cinquena. Comissió avaluadora  
Per a l'examen de les sol·licituds de beca i l'elaboració de la proposta d'adjudicació, la comissió avaluadora està formada per:  
a) Juan Antonio Martínez Corral, lletrat de les Corts Valencianes, que exerceix la presidència de la comissió.  
b) Enrique Soriano Hernández, lletrat de les Corts Valencianes director d'Arxiu.  
c) Asunción Cabedo Llorens, cap del Departament de Recursos Humans, que exerceix la secretaria de la comissió, amb veu i vot.  
d) María José Cubells Puertes, tècnica superior en informació i documentació del Departament d'Arxiu.  
  
Sisena. Procés de selecció  
La comissió avaluadora s'ha de reunir dins els vint dies hàbils següents a la finalització del termini de presentació de sol·licituds. La selecció de tots els becaris i becàries d'acord amb la puntuació obtinguda en l'autobaremació realitzada per les persones aspirants s'ha de fer després de ser revisada i validada per la comissió.  
La selecció consta de dues fases:  
1. Revisió i validació de l'autobaremació  
La primera fase consisteix en la revisió i la validació de l'autobaremació dels mèrits al·legats per les persones sol·licitants, segons la puntuació següent:  
a) Expedient acadèmic, fins a 4 punts. El càlcul es realitza proporcionalment, de conformitat amb la nota mitjana global de l'expedient acadèmic obtinguda d'acord amb el que hi ha previst en l'article 5 del Reial decret 1125/2003, de 5 de setembre.  
b) Cursos sobre la matèria objecte de la convocatòria, impartits per institucions públiques i entitats oficialment homologades per a impartir cursos, fins a 7 punts, segons els criteris següents:  
c) Cursos de postgrau universitari: títols propis universitaris o formació equivalent de més de 200 hores lectives, fins a 2 punts.  
d) Altres cursos, fins a 5 punts. Es valoren, acumuladament, els cursos de formació i perfeccionament de durada igual o superior a 15 hores, que hagen sigut cursats per la persona interessada, d'acord amb l'escala següent:  
de 200 o més hores: 2,00 punts  
de 100 a 199 hores: 1,50 punts  
de 75 a 99 hores: 1,00 punts  
de 50 a 74 hores: 0,75 punts  
de 25 a 49 hores: 0,50 punts  
de 15 a 24 hores: 0,20 punts  
  
En cap cas no es puntuen en aquest apartat els cursos d'idiomes o informàtica.  
Coneixements del valencià, fins a 2 punts.  
nivell A1 0,25  
nivell A2 0,50  
nivell B1 1,00  
nivell B2 1,25  
nivell C1 1,50  
nivell C2 2,00  
  
La valoració d'aquest apartat s'ha d'ajustar al que es disposa en l'Ordre 7/2017, de 2 de març de 2017, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats. Només es valora el nivell més alt acreditat.  
Coneixement d'altres idiomes, fins a 2 punts.  
Es valoren tots aquells coneixements d'idiomes oficials distints del castellà i el valencià, acreditats documentalment, de conformitat amb els sis nivells segons es defineixen en el marc comú europeu de referència per a les llengües, en aplicació del Reial decret 1041/2017, de 22 de desembre, i el Decret 242/2019, de 25 d'octubre, com també el Decret 61/2013, de 17 de maig, modificat per l'Ordre 93/2013, d'11 de novembre, aplicant la llista de valors següent:  
  
Nivell A1: 0,10 punts  
Nivell A2: 0,20 punts  
Nivell B1: 0,40 punts  
Nivell B2: 0,60 punts  
Nivell C1: 0,80 punts  
Nivell C2: 1,00 punts  
Només es valora el nivell més alt acreditat de cada idioma, sense que en cap cas no es puga superar amb la suma dels distints idiomes la puntuació màxima.  
En el cas que el coneixement d'un idioma s'acredite per títol universitari i haja sigut valorat en l'apartat 2.a, no es pot computar també en aquest apartat.  
Coneixements d'informàtica aplicats a l'arxivística, la gestió documental o l'activitat parlamentària, fins a 2 punts:  
De 30 a 50 hores lectives acumulades: 0,50 punts  
De 51 a 100 hores lectives acumulades: 1,00 punts  
De 101 a 200 hores lectives acumulades: 2,00 punts  
  
Aquests coneixements s'han d'acreditar mitjançant certificats i títols expedits per centres oficials o homologats.  
Altres mèrits:  
Títols acadèmics superiors als exigits en la convocatòria no valorats en la resta d'apartats (exclosa la titulació necessària per a participar en aquesta convocatòria):  
El diploma d'estudis avançats o la suficiència investigadora no es valoren quan s'haja valorat el doctorat, tret que l'obtenció no haja sigut un requisit per a accedir al doctorat. Igualment, no es valoren els màsters universitaris cursats com a requisit d'accés al doctorat, segons el que es preveu en el Reial decret 99/2011, de 28 de gener, i la resta de la normativa aplicable en cada cas.  
  
Títol de doctor 2,00 punts  
Títol oficial de màster universitari o diploma d'estudis avançats o equivalent. 60 ECTS o més 0,75 punts  
 120 ECTS o més 1,50 punts  
Títol de doble grau 1,50 punts  
Títol de llicenciatura, enginyeria, grau universitari o equivalent 1,00 punts  
Diplomatura 0,50 punts  
  
  
Publicacions, fins a 1 punt.  
Publicacions relacionades amb la matèria objecte de la convocatòria.  
Les publicacions es valoren en funció de criteris de qualitat generalment admesos i, en tot cas, d'acord amb el reconeixement científic de la revista o l'editorial en l'àmbit de l'arxivística i la documentació, i el rigor i l'objectivitat del procés de selecció d'articles.  
Cada publicació es valora a raó de 0,10 punts.  
Realitzada la validació de l'autobaremació de les sol·licituds admeses, la comissió ha de fer pública la llista amb les deu persones amb més puntuació a l'efecte que puguen aportar la documentació degudament acreditada dels mèrits al·legats.  
  
Aquesta comissió també ha de fer pública la relació de sol·licituds que no són admeses, per tal que les persones interessades puguen esmenar allò que consideren oportú en els termes previstos en la legislació bàsica del procediment administratiu i la base tercera, punt 11, d'aquesta convocatòria. En tot cas, és causa d'inadmissió la presentació fora del termini o sense usar els formularis previstos.  
2. Entrevista  
Les deu persones amb més puntuació seran convocades a la segona fase del procés, que consisteix en una entrevista personal sobre la seua formació, la seua trajectòria acadèmica i els seus coneixements entorn de les matèries relacionades amb l'objecte de les beques convocades. Aquesta fase es puntua fins a un màxim de 5 punts.  
  
Setena. Finalització del procediment de selecció  
1. Finalitzada la segona fase, la comissió avaluadora, en el termini de deu dies hàbils, ha d'elaborar una proposta de resolució, que s'ha d'elevar a la Secretaria General, en la qual figuren la relació ordenada de les persones que han participat en aquesta segona fase, segons la puntuació obtinguda. En la proposta s'ha de fer constar expressament les persones a les quals es proposa per a l'obtenció de les beques, també ordenadament, segons la puntuació obtinguda de major a menor.  
  
2. La convocatòria pot declarar-se deserta, a proposta de la comissió avaluadora.  
3. En cas d'empat, l'ordre s'ha d'establir successivament atesa la major puntuació obtinguda en l'expedient acadèmic i, si persisteix, preval la condició de víctima de violència de gènere acreditada segons el que es preveu en l'article 23 de la Llei orgànica 1/2004, de 28 de desembre, de mesures de protecció integral contra la violència de gènere.  
  
Vuitena. Concessió, notificació i publicitat  
El termini màxim per a aprovar i notificar la resolució sobre les sol·licituds formulades és de tres mesos comptadors des de la publicació de la convocatòria de les beques en el Butlletí Oficial de les Corts Valencianes i en el Diari Oficial de la Generalitat Valenciana, sense perjudici de l'ampliació de terminis en els termes que preveu l'article 32 de la Llei 39/2015, d'1 d'octubre, del procediment administratiu comú de les administracions públiques.  
En cas que transcórrega el termini establit sense que s'haja dictat i notificat una resolució expressa, les persones interessades han d'entendre desestimades les sol·licituds per silenci administratiu, de conformitat amb el que s'estableix en l'article 25.5 de la Llei 38/2003, de 17 de novembre, general de subvencions.  
La publicació de les llistes, les relacions, les propostes de resolució i les resolucions previstes en aquestes bases s'ha de fer en el portal web de les Corts Valencianes (www.cortsvalencianes.es).  
El lletrat major-secretari general ha de resoldre la concessió a la vista de la proposta de la comissió avaluadora. En aquesta resolució s'ha d'indicar expressament el dia d'inici del gaudi de la beca, que no pot ser inferior a deu dies hàbils des de la data de publicació de la resolució ni superior a un mes.  
La resolució s'ha de publicar en el Butlletí Oficial de les Corts Valencianes i s'ha de notificar a les persones beneficiàries. En tot cas, la publicació de la resolució produeix els efectes de notificació a les persones interessades.  
Les persones beneficiàries han d'acceptar expressament la beca amb anterioritat a l'inici del període de gaudi. Una vegada acceptada la beca, i en el termini d'un mes des de l'acceptació de la beca, la persona adjudicatària ha de presentar davant la Secretaria General de les Corts Valencianes la documentació que tot seguit s'indica:  
Certificació que acredite que no pateix malaltia o defecte físic que impedisca la prestació dels estudis i les activitats que comporta l'acceptació de la beca.  
Declaració jurada de no tenir cap compromís o obligació que impedisca la realització de les activitats de formació o tenir adjudicada altra beca, contracte laboral o un altre de naturalesa anàloga.  
Si no es presentara aquesta documentació en el termini esmentat, es considerarà que la persona interessada renuncia a la beca i s'oferirà a la primera persona de la borsa de reserva. En aquest cas no es merita cap dret al cobrament.  
  
Novena. Borsa de reserva  
Les persones que hagen superat el procés selectiu i no han estat adjudicatàries de les beques objecte de la convocatòria conformen una borsa de reserva per a cobrir les vacants que es puguen produir durant el període de gaudi per renúncia de la persona adjudicatària o suspensió o revocació de la beca.  
La borsa ha de ser aprovada per resolució del lletrat major-secretari general, i ha de contenir la relació ordenada per puntuació total del procés selectiu, de major a menor, de les persones que reunisquen les condicions indicades en el punt anterior.  
La resolució aprovatòria de la borsa de reserva s'ha de publicar segons el que es preveu en la base anterior.  
La borsa de reserva s'ha de mantenir fins a la finalització de les beques.  
  
Desena. Exercici de les beques  
La formació s'ha de desenvolupar en el Departament d'Arxiu de les Corts Valencianes, de conformitat amb les competències que li atribueix l'article 8.5 dels Estatuts de govern i règim interior (BOCV número 40, de 20.11.2019), on es poden posar en pràctica els coneixements adquirits en la formació acadèmica i adquirir-ne de nous, amb relació al tractament tècnic del patrimoni documental de la cambra.  
  
  
Onzena. Durada de les beques  
El període de gaudi de cada beca és de dotze mesos des de la incorporació de la persona beneficiària.  
Les pràctiques es realitzaran amb un horari màxim de trenta hores setmanals, que es distribuiran de la forma en què s'organitze per part de la persona que tinga assignada la tutoria. Cada trimestre natural, les persones beneficiàries d'una beca poden gaudir d'una setmana natural de descans, que pot acumular-se amb l'autorització de la persona que tinga atribuïda la tutoria.  
Les beques són improrrogables.  
En els supòsits en què per raó de part, adopció o acollida s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Dotzena. Finançament, dotació econòmica i cobertures de les persones beneficiàries  
Les beques es financen amb càrrec a la partida pressupostària 520.785.48526 dels pressupostos de les Corts Valencianes per a l'exercici 2024 i el seu equivalent per a l'exercici 2025.  
La quantia màxima global destinada a aquestes beques no pot superar les quantitats següents:  
Anualitat 2024: 7.755,00 euros.  
Anualitat 2025: 23.265,00 euros.  
  
Cada persona beneficiària rebrà una ajuda econòmica per una quantia total de 15.510,00 euros anuals brut, que es percebran a la finalització del mes, a raó de 1.292,50 euros. El lletrat director del Departament d'Arxiu, de conformitat amb l'informe facilitat per la responsable de la tutoria dels becaris i becàries, expedirà una certificació mensual a l'efecte de reconeixement i ordre de pagament de les despeses mensuals corresponents als becaris i becàries adjudicatàries de les beques, en la qual es faça constar que s'ha realitzat l'activitat d'acord amb la finalitat que justifica la concessió de la beca.  
Sobre aquest import es practicaran les retencions a compte corresponents a l'impost de la renda sobre les persones físiques i les altres que, si escau, puguen correspondre.  
Les Corts Valencianes incorporaran al règim general de la seguretat social les persones participants en el programa de formació esmentat, de conformitat amb el que disposa el Reial decret 1.493/2011, de 24 d'octubre, pel qual es regulen els termes i les condicions d'inclusió en el règim general de la seguretat social de les persones que participen en programes de formació, en desenvolupament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la seguretat social.  
  
Les quantitats abonades no tindran en cap cas el caràcter de salari o retribució.  
Les Corts Valencianes contractaran una assegurança d'accidents per a cadascun dels becaris i becàries pel temps de duració de la beca, en el cas que no tingueren cobertes aquestes contingències.  
  
Tretzena. Incompatibilitats i indivisibilitats  
Les beques són indivisibles.  
Són incompatibles amb qualsevol altra beca o ajuda de naturalesa similar, com també amb la realització de qualsevol activitat laboral remunerada.  
La concessió i el gaudi de la beca no suposarà vinculació laboral o funcionarial entre la persona beneficiària i les Corts Valencianes.  
No és aplicable a aquesta beca l'Estatut del personal investigador en formació.  
  
Catorzena. Obligacions de la persona beneficiària  
Estar al corrent en el compliment de les seues obligacions tributàries i amb la seguretat social, tot això amb anterioritat a dictar-se la proposta de resolució de concessió de la beca, de conformitat amb el que estableix l'article 14.1.e de la Llei 38/2003, de 17 de novembre, general de subvencions.  
Incorporar-se al Departament d'Arxiu en el termini establit, a realitzar l'activitat que ha motivat la concessió durant el període de gaudi i a guardar el secret degut i la confidencialitat dels assumptes en què intervinga. La indisponibilitat de la documentació o la informació a què tinguen accés subsistirà una vegada finalitzada la beca.  
Dur a terme les activitats de formació teoricopràctica segons un pla específic de formació que establirà la persona de nivell tècnic de l'Arxiu de les Corts Valencianes que tinga atribuïda la tutoria, i que serà lliurat a la persona beneficiària en iniciar la beca.  
Cedir, gratuïtament, a les Corts Valencianes i de forma indefinida els resultats documentals que s'obtinguen a conseqüència del desenvolupament de la beca, com també la memòria final que elabore, sense perjudici de poder sol·licitar una còpia dels documents acreditatius de les activitats realitzades, conforme al que dispose la normativa que siga aplicable en cada cas.  
Complir les bases de la convocatòria i la resta de normes que siguen d'aplicació com a conseqüència de la beca.  
En finalitzar el gaudi de la beca, la persona beneficiària ha de presentar una memòria de les activitats de formació realitzades pel becari o becària.  
  
Quinzena. Obligacions de les Corts Valencianes  
Proporcionar el suport necessari i facilitar la utilització dels mitjans, instruments i equips que resulten necessaris per al desenvolupament normal de l'activitat objecte de la beca.  
Designar un tutor o una tutora per a la formació, coordinació i orientació de l'activitat que s'haja de realitzar. Aquesta persona designada ha de ser personal tècnic adscrit al Departament d'Arxiu, i ha d'assignar les activitats que s'han de realitzar en el curs de les pràctiques, fer-ne el seguiment i prestar el suport necessari, resoldre els dubtes que puguen sorgir i avaluar-ne l'aprofitament.  
Programar un pla de formació anual per a les persones beneficiàries de la beca, en què constaran detalladament els objectius formatius, les matèries sobre les quals es realitzarà l'acció formativa i les activitats en les quals es concretarà la formació que s'impartirà. Aquest pla serà lliurat a les persones adjudicatàries de la beca en iniciar el gaudi d'aquesta, com també després de cada actualització, en cas d'haver-ne.  
Facilitar a les persones adjudicatàries informació documental sobre els cursos que es desenvolupen a les Corts Valencianes, perquè puguen assistir als que redunden en benefici de la formació que han d'adquirir durant el període de duració de la beca. L'assistència a aquests cursos quedarà documentada en el seu expedient, i el temps d'assistència serà considerat dins de l'horari d'activitats de la beca, sense que el temps que es dedique al conjunt de les activitats formatives puga excedir de les trenta hores setmanals.  
Vetlar pel desenvolupament adequat d'aquest programa formatiu.  
Elaborar informes mensuals d'avaluació, i informe final sobre les activitats de formació teòrica i pràctica impartida, els coneixements adquirits i les habilitats i competències pràctiques desenvolupades per les persones que han gaudit de la beca.  
Expedir el certificat d'aptitud i aprofitament corresponent a favor de qui haja gaudit de la beca, després de la finalització del termini de la beca, o en cas de renúncia, en el moment de presentar-la, a la vista de la memòria presentada i després de l'informe favorable de la persona que ha exercit la tutoria.  
Abonar a les persones beneficiàries l'ajuda econòmica prevista en l'apartat 3 de la base tretzena i incorporar-les al règim general de la seguretat social de conformitat amb el que disposa el Reial decret 1.493/2011, de 24 d'octubre, pel qual es regulen els termes i les condicions d'inclusió en el règim general de la seguretat social i l'apartat 5 de la base esmentada.  
Contractar l'assegurança d'accidents prevista en l'apartat 7 de la base tretzena.  
  
Setzena. Pèrdua del dret al cobrament i reintegrament  
El lletrat major-secretari general, a proposta de la direcció del Departament d'Arxiu, amb l'informe previ de la persona responsable de la tutoria, si escau, pot acordar la pèrdua del dret al cobrament total o parcial de la beca si s'hi dona algun dels supòsits previstos en l'article 37 de la Llei 38/2003, de 17 de novembre, general de subvencions.  
  
És procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, general de subvencions, quan s'incórrega en algun dels casos d'incompatibilitat de la beca establits en la base catorzena.  
En tot cas, determinarà la pèrdua de la condició de persona beneficiària i, en conseqüència, la pèrdua del dret al cobrament, la concurrència d'algun dels supòsits següents:  
No realització de les activitats per a la formació pràctica en condicions satisfactòries i adequades a la finalitat de la beca.  
Pèrdua sobrevinguda dels requisits per a la concessió de la beca.  
Incompliment greu de les obligacions.  
En la tramitació dels procediments a què es fa referència en aquesta base es garantirà en tot cas el dret d'audiència a la persona interessada.  
  
La pèrdua de la beca i el reintegrament s'acordarà sense perjudici de les responsabilitats que resulten exigibles.  
La pèrdua de la condició de persona beneficiària no eximirà de l'obligació de presentar la memòria mencionada en l'apartat 6 de la base quinzena.  
  
Dessetena. Conciliació del gaudi de les beques amb la vida familiar  
En l'aplicació dels preceptes d'aquesta convocatòria relatius a drets i obligacions de les persones beneficiàries de la beca es tractarà de conciliar la vida familiar amb les activitats pròpies de desplegament d'aquesta.  
  
Divuitena. Pla de control  
Es durà a terme un pla de control mensual de la realització de l'activitat objecte d'aquestes bases i després de la finalització del gaudi de la beca amb la presentació d'una memòria de les activitats de formació realitzades per les persones que hagen resultat beneficiàries que a l'efecte de control s'ha establit en aquestes bases, de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions.  
Es constatarà que la memòria compleix les característiques especificades en la base catorzena.  
  
Denovena. Interpretació  
El lletrat major-secretari general dictarà les instruccions que siguen necessàries, en l'àmbit de les seues competències, per a l'aplicació d'aquestes bases i convocatòria.  
També resoldrà tant els dubtes com els conflictes que puguen plantejar les persones beneficiàries de les beques en l'exercici de la seua funció, així mateix les incidències que es produïsquen durant el període de gaudi de les beques, amb audiència prèvia de la persona interessada.  
  
Vintena. Protecció de dades de caràcter personal  
D'acord amb la legislació, europea i espanyola, en protecció de dades de caràcter personal, les dades facilitades per les persones aspirants a una de les beques per a la formació professional arxivística seran tractats, en qualitat de responsable, per les Corts Valencianes.  
Aquestes dades seran tractades amb l'única finalitat de gestionar les sol·licituds i posterior participació en el procés selectiu organitzat per les Corts Valencianes. Així mateix, seran utilitzades per a la gestió de les llistes de selecció.  
El nom i els cognoms; quatre xifres numèriques aleatòries del document nacional d'identitat, número d'identitat d'estranger, passaport o document equivalent; l'admissió o no a aquest procés selectiu; el motiu de l'exclusió; els resultats de les diferents fases del procés selectiu; la valoració dels mèrits; la puntuació final; l'ordre en el resultat; com també la inclusió en la llista d'espera resultant del procés selectiu podran ser publicats en:  
- El tauler d'anuncis de les Corts Valencianes, segons estableix l'article 45.1.b de la Llei 39/2015, d'1 d'octubre, del procediment administratiu comú de les administracions públiques.  
- En el lloc web institucional, de conformitat amb el que s'estableix per la Llei 39/2015, d'1 d'octubre, del procediment administratiu comú de les administracions públiques.  
- En el Diari Oficial de la Generalitat Valenciana o el Butlletí Oficial de les Corts Valencianes.  
La base legal per al tractament de les dades de caràcter personal de les persones aspirants, amb les finalitats anteriorment esmentades, és la signatura de la sol·licitud d'admissió a processos selectius i, amb això, l'acceptació de les bases de la convocatòria. Així mateix, les Corts Valencianes estan legitimades a tractar les dades personals dels candidats sobre la base del compliment de les obligacions legals que regeixen els processos de selecció en el sector públic.  
Les dades de caràcter personal aportades per les persones aspirants seran conservades, com a mínim, el temps necessari per a atendre possibles reclamacions i recursos del procés selectiu i, més enllà, durant el temps necessari per a donar compliment a les obligacions legals pertinents que se'n deriven. Aquestes no seran cedides o comunicades a tercers, excepte en els supòsits legalment previstos.  
Les persones aspirants a una de les beques per a la formació professional arxivística podran exercitar els seus drets d'accés, rectificació, supressió i portabilitat de les seues dades, de limitació i oposició al seu tractament, com també a no ser objecte de decisions basades únicament en el tractament automatitzat de les seues dades, quan procedisquen. A aquest efecte, haurà de presentar un escrit en el registre d'entrada de les Corts Valencianes, plaça de Sant Llorenç 4, 46203 València.  
En l'escrit haurà d'especificar quin d'aquests drets sol·licita que siga satisfet i, alhora, haurà de mostrar o, en cas d'enviament postal, acompanyar fotocòpia del DNI o document identificatiu equivalent. En cas que actue mitjançant representant, legal o voluntari, haurà d'aportar també document que acredite la representació i document identificatiu d'aquest. Així mateix, en cas de considerar vulnerat el seu dret a la protecció de dades personals, podrà interposar una reclamació davant del delegat de protecció de dades de les Corts Valencianes (jomkjfenuuhjphvydbp@rrqan.nt) o, si escau, davant l'Agència Espanyola de Protecció de Dades (www.aepd.es).  
  
Vint-i-unena. Règim jurídic  
A més d'aquestes bases i de la normativa específica de les Corts Valencianes, seran d'aplicació, en allò que pertoque a les beques regulades per aquestes bases, la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, com també la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic, i la seua normativa de desenvolupament.